

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

…….…...............................................................................................................................................

**ZAKONODAVNO-PRAVNO ODJELjENjE**

**ODSJEK ZA RAD SA POSLANICIMA**

**Broj: 02/4.02-493/19**

**Datum: 14. mart 2019. godine**

**STUDENTSKO ORGANIZOVANjE**

**U REPUBLICI SRPSKOJ**

**ISTRAŽIVANjE PRIPREMILA:**

**Nevena Rakić**

**Istraživanje ne odražava zvaničan stav Narodne skupštine Republike Srpske**

**SADRŽAJ**

[UVOD 3](#_Toc526516093)

[REPUBLIKA SRPSKA 4](#_Toc526516094)

[ZAKLjUČAK 6](#_Toc526516095)

[IZVORI PODATAKA 7](#_Toc526516096)

# UVOD

Studentske djelatnosti obuhvataju ostvarivanje i zaštitu prava i interesa studenata, poboljšanje izvođenja nastave i unapređivanje životnog standarda studenata. Takođe, važna pitanja kojima se studenti bave jesu i aktivno učešće studenata u procesu donošenja odluka, informisanje studenata, kao i ostvarivanje saradnje sa mladima u drugim zemljama i razmjena iskustava.

Aktivizam studenata postoji u gotovo svim modernim zemljama. Jedan od glavnih razloga studentske participacije u društvu jeste poboljšanje položaja studenata.

Studentska participacija je proces uključivanja studenata u donošenje odluka na različitim nivoima: institucionalnom, nacionalnom i evropskom. Studenti sve više shvataju važnost društvenog trenutka u kojem žive i uključuju se u procese odlučivanja.

Istorija je zabilježila primjere uloge studenata u društvu i svim sferama društva, ukazujući na aktuelna pitanja. Tako se studentski aktivizam ogleda i u održavanju studentskih protesta i osnivanju i radu u studentskim organizacijama.

Demonstracije su imale svoje neposredne povode i društvene uzroke koji su ih izazvali. Veliki talas studenstkih demonstracija započeo je 1968. godine u nekoliko gradova Sjedinjenih Američkih Država, kao i u evropskim gradovima kao što su Pariz, Milano, Torino, Barselona i Madrid.

Studentske demonstracije 1968. godine su predstavljale najvidljiviji događaj u protestnom ciklusu koji je počeo sredinom šezdesetih i trajao sve do sredine sedamdesetih godina.

Najpoznatije studentske demonstaracije na našim prostorima počele su u Beogradu i brzo se proširile cijelom tadašnjom SR Jugoslavijom. Studenti su tražili pravednije društvo, slobodu medija i demokratičnije institucije. Studentske demonstracije desile su se i u Zagrebu gdje su studentski ciljevi bili gotovo isti kao i u Beogradu.

Demonstracije su završene time što je Josip Broz Tito priznao da je bilo nepravilnosti u sistemu i da niko nije nezamjenjiv. Nakon toga su studenti shvatili da neće baš sve ostati kako je bilo i da su njihove demonstracije urodile plodom. Studenti su pokazali da su uticajni društveno-politički akteri.

Do kraja XX vijeka bilo je još nekoliko manjih aktivističkih akcija od strane studenata inspirisanih društvenom i političkom nepravdom. Nakon toga studentska populacija je utihnula.

Cilj istraživanja jeste da se prikažu principi studentskog organizovanja u Republici Srpskoj i važnost studentskog organizovanja.

# REPUBLIKA SRPSKA

Osnivanje i oblik studentskih organizacija, položaj, nadležnosti i organizacija, način finansiranja, trajanje mandata i načini izbora i razrješenja organa upravljanja, kao i međusobni odnosi između različitih oblika studenstkog organizovanja regulisani su Zakonom[[1]](#footnote-1).

Principi pružanja visokog obrazovanja u Republici Srpskoj (u daljnjem tekstu: Republika) su u skladu sa evropskim standardima, i to: načela nediskriminacije, prava na obrazovanje, autonomije univerziteta, mobilnosti studenata i drugog akademskog osoblja, osnivanja i funkcionisanja institucija vlasti odgovornih za sprovođenje zakona i drugim standardima[[2]](#footnote-2).

Članstvo u studentskim organizacijama je dobrovoljno, a pravo na članstvo imaju studenti visokoškolskih ustanova u Republici koji su upisani u Registar visokoškolskih ustanova[[3]](#footnote-3). Ministarstvo prosvjete i kulture Republike Srpske vodi Registar visokoškolskih ustanova i vrši kontorlu nad radom svih ustanova.

Studentska predstavnička tijela su Studentski parlament visokoškolske ustanove i Unija studenata Republike Srpske.

Studentski parlament je predstavničko tijelo studenata na visokoškolskoj ustanovi, a Unija je asocijacija studentskih parlamenata svih visokoškolskih ustanova u Republici Srpskoj.

Studentska organizacija treba da ispunjava uslov zastupljenosti studenata svih godina studija i svih studijskih programa i da svojim osnivačkim aktom i statutom garantuje da će vršiti aktivnosti u interesu svih studenata organizacione jedinice viskoškolske ustanove.

Pored navednih uslova studentska organizacija treba da ima usklađen godišnji plan aktivnosti s opštim aktima organizacione jedinice, da ostvaruje rezultate u programskim aktivnostima i da ostvaruje višegodišnji kontinuitet postojanja i rada.

Studentski parlament čine predstavnici svih studenata visokoškolske ustanove izabrani na neposrednim izborima. Broj predstavnika studenata u studentskom parlamentu visoke škole mora biti najmanje 3% od ukupnog broja studenata na visokoj školi.

Izbori za studentski parlament visokoškolske ustanove održavaju se po pravilu u novembru svake akademske godine.

Zadaci studentskog parlamenta su da bira predstavnike studenata u senat visokoškolske ustanove, da bira predstavnike u upravni odbor visokoškolske ustanove i ostvaruje i štiti prava i interese studenata.

Studentski parlament radi na sjednicama koje saziva predsjednik, a sjedište ima u visokoškolskoj ustanovi.

Nadležnosti Unije studenata su da predstavlja i zastupa studente pred organima Republike, usklađuje rad studentskih predstavničkih tijela, prati i unapređuje interese studenata, učestvuje u izradi propisa u oblasti visokog obrazovanja i studentskog standarda i prati njihovo sprovođenje.

Organi Unije su Skupština, Upravni odbor i predsjednik. Skupština je najviši organ i ona donosi Statut, Poslovnik o radu i druge akte.

Studentska predstavnička tijela se finansiraju iz sredstava visokoškolskih ustanova, poklona, donacija i drugih izvora, a mogu i da se sufinansiraju iz budžeta Republike.

Ministarstvo prosvjete i kulture u Vladi Republike raspisuje javni konkurs za sufinansiranje programa i projekata studentskih organizacija.

Visokoškolske ustanove obezbjeđuju prostor za rad studentima, sufinansiraju njihove aktivnosti i pružaju administrativno-tehničku pomoć.

Način na koji studenti ostvaruju materijalne i druge uslove za sticanje visokog obrazovanja propisan je Zakonom[[4]](#footnote-4).

Svi studenti imaju pravo na smještaj, ishranu, studentsku stipendiju, kulturne, umjetničke i sportske aktivnosti. Kroz rad studentskih predstavničkih tijela rade na ostvarivanju svojih prava. Uslovi za poboljšanje studentskog standarda i samog obrazovanja sadržani su u Strategiji koju je predložilo Ministarstvo prosvjete i kulture Republike Srpske, 2016. godine.

Pored pobrojanih prava za koja se bore, studenti se zalažu i za poboljšanje kvaliteta obrazovanja i samog studiranja.

Preko studentskih organizacija, studenti se trude da utiču i na samu organizaciju visokoškolskih ustanova, program rada i način izvođenja nastave.

# ZAKLjUČAK

Principi obrazovanja na univerzitetima su regulisani zakonom, u skladu sa Bolonjskom deklaracijom[[5]](#footnote-5) i evropskim standardima. Bolonjskom deklaracijom predviđeno je provođenje četiri ključna principa a to su: uvođenje evropskog sistema prenosa bodova – ECTS, uvođenje nove strukture studija koji čine tri ciklusa, promovisanje mobilnosti studenata i nastavnika, te usvajanje sistema uporedivih diploma.

Bolonjsku deklaraciju potpisalo je četrdeset devet zemalja svijeta, među kojima su i Republika Srbija, Bosna i Hercegovina, Republika Hrvatska i Crna Gora.

Veoma je važno stvoriti pretpostavke za održiv razvoj kvalitetnog visokog obrazovanja koje je usklađeno s potrebama društvenog, ekonomskog i kulturnog razvoja Republike Srpske.

Prema Registru visokoškolskih ustanova koji vodi Ministarstvo prosvjete i kulture upisano je devet univerziteta u Republici Srpskoj, od toga dva javna i sedam privatnih.

Takođe je veoma važno povećati efikasnost i kvalitet studiranja na visokoškolskim ustanovama, za koje se trebaju zalagati institucije Republike Srpske, uprave viskoškolskih ustanova i studenti.

Svaka promjena na bolje treba da krene od mladih ljudi, studenata koji su već dovoljno zreli da znaju šta je ispravno i dobro za njih, ali i dovoljno mladi i sa energijom da mogu istrajati u svojim ciljevima.

Isto tako, potrebno je povećati izdvajanja za prosvjetu i kulturu jer su obrazovanje i nauka pokretačka snaga razvoja svakog društva. Kvalitetno obrazovanje je i preduslov za razvoj privrede i društva u cjelini.

Po svemu sudeći, studentska participacija je veoma važan faktor u sistemu obrazovanja i sami studenti moraju raditi na poboljšavanju organizacije studentskih parlamenta i unija.

Studenti su ti koji trebaju da teže da se njihovi problemi rješavaju i da stvore bolje uslove za studiranje budućim generacijama.

Visoko obrazovanje ima ključnu ulogu i značaj za izgradnju i funkcionisanje, ne samo obrazovnog sistema nego i društva uopšte jer se školovanje kadrova koji preuzimaju lidersku ulogu u svim segmentima društva vrši upravo na ovom niovu obrazovanja.

# IZVORI PODATAKA

1. Zakon o studentskom organizovanju („Službeni glasnik Republike Srpske'', broj 58/16)
2. Zakon o studenstkom i učeničkom standardu („Službeni glasnik Republike Srpske“, broj 18/10)
3. Odluka o strategiji razvoja obrazovanja Republike Srpske za period 2016-2021. godine („Službeni glasnik Republike Srpske“, broj 32/16)
4. Bolonjska deklaracija je zajednička deklaracija evropskih ministara obrazovanja koja se odnosi na reformu sistema visokog obrazovanja u Evropi. Potpisana je 19. juna 1999. godine u Bolonji.
5. *http://www.heaars.com/index.php/sr/r-gis-r* pristupljeno 4.10.2018. godine

1. Zakon o studentskom organizovanju („Službeni glasnik Republike Srpske'', broj 58/16). [↑](#footnote-ref-1)
2. Odluka o strategiji razvoja obrazovanja Republike Srpske za period 2016-2021. godine („Službeni glasnik Republike Srpske“, broj 32/16). [↑](#footnote-ref-2)
3. [*http://www.heaars.com/index.php/sr/r-gis-r*](http://www.heaars.com/index.php/sr/r-gis-r) pristupljeno 4. 10. 2018. godine. [↑](#footnote-ref-3)
4. Zakon o studenstkom i učeničkom standardu („Službeni glasnik Republike Srpske“, broj 18/10). [↑](#footnote-ref-4)
5. Bolonjska deklaracija je zajednička deklaracija evropskih ministara obrazovanja koja se odnosi na reformu sistema visokog obrazovanja u Evropi. Potpisana je 19. juna 1999. godine u Bolonji. [↑](#footnote-ref-5)